khistorydata/jeongjo-sjw-relations huggingface dataset:
정조 4년
庚子七月十五日辰時。上御誠正閣。奉審承旨入侍時。右承旨徐有防。假注書趙興鎭。兼春秋張顯慶金廷龍。以次進伏訖。上曰。奉審後無頉乎。有防曰。無頉矣。上曰。擧案收來乎。有防曰。收來矣。仍命讀諸執事擧案訖。上曰。都承旨入侍。賤臣承命出。與都承旨鄭民始偕入進伏。命有防先退。上曰。今日熱。又如是蒸鬱。誠難堪矣。民始曰。老炎愈往兪甚。晩後更進淸暑六和湯一貼。下情。似好矣。上曰。好矣。仍命顯慶曰。代房。進去藥房。六和湯一貼。監煎以入。又命賤臣曰。吏曹。守令窠闕有無。知入。賤臣曰。有窠云矣。命書傳敎曰。守令有闕之代。口傳差出。命退。承史以次退出。
정조 4년
庚子七月十五日申時。上御誠正閣。坐直承旨入侍時。左副承旨朴祐源。假注書趙衍德。記注官張顯慶。記事官金廷龍。以次進伏訖。上曰。左承旨入侍。賤臣承命召李亨逵進伏。左承旨入侍事。出榻敎上曰。吏曹口傳政事催促。賤臣承命出諭。上曰。失火時。承旨幾人。來待闕外乎。祐源曰。四承旨倂爲來待門外。欲入丹鳳門之意。屢通于政院。欲爲微稟。則政院終不聽施。故未能入來矣。上曰。事固似然矣。上曰。時敏堂。頗優於景賢堂乎。亨逵曰。稍大於景賢堂矣。上曰。爾其詳知乎。亨逵曰。曾有入侍於時敏堂。故知之矣。上曰。訓局陞戶事。行關與否知入。賤臣承命出來。復奏曰。行關。自訓將家書發。故闕內待令書吏。則未能詳知。今此走馬往探云矣。上曰。備邊司紙尾二張持入。賤臣承命出來。以習操紙尾一張捧入。木物紙尾一張。姑未書出云矣。命讀紙尾。亨逵讀奏。上曰。備邊司行會公事捧入。仍命退。諸臣以次出。
정조 4년
行都承旨鄭民始病。左承旨李亨逵坐。右承旨徐有防坐直。左副承旨朴祐遠坐。右副承旨李鎭恒坐。同副承旨鄭宇淳坐直。注書一員未差。金載瓚病。假注書趙興鎭仕趙衍德仕直。事變假注書沈達漢仕。
정조 4년
鄭宇淳啓曰。上達文字。固當敬謹。藩臣狀啓。尤宜審愼。而卽伏見慶尙監司趙時俊星州牧民人渰死狀啓。則其下款結辭。多添冗語。有違常格。所當還爲下送。而事係恤典。不得不捧入矣。事體所在。不可無警。推考。何如。傳曰。允。
정조 4년
李鎭恒啓曰。合辭方張之時。兩司無詣臺之員。事甚未安。除在外被論疏批未下外。呈告人員。竝卽牌招。何如。傳曰。允。
정조 4년
傳于李鎭恒曰。右承旨入侍。
정조 4년
傳于朴祐源曰。黃海監司留待。
정조 4년
傳于朴祐源曰。黃海監司入侍。
정조 4년
李亨逵啓曰。兵曹判書李衍祥。以宣薦內禁衛取才。今方進去慕華館矣。所受命召。不得仍佩出城外。何以爲之。敢稟。傳曰。仍佩往來。
정조 4년
又啓曰。禁衛大將李敬懋。以訓鍊都監。今日慕華館取才時。一體進去矣。所佩命召乃右邊捕盜大將命召。大將牌傳令牌。來請還納。何以爲之。敢稟。傳曰。仍佩往來。
정조 4년
下備忘記于李亨逵曰。黃海監司趙尙鎭下直。弓矢賜給。
정조 4년
又下備忘記于李亨逵曰。今下弓矢。阿山萬戶康秉圭。造山萬戶李夢虎處。給送。
정조 4년
刑曹判書前望單子入之。具善復落點。
정조 4년
以修撰李昌漢。副修撰尹行修牌不進罷職傳旨。傳于鄭宇淳曰。只推。
정조 4년
徐有防。以宗廟署郞廳。以都提調意啓曰。伏聞望祭前日。刑曹禁吏。混入於進排各司下隷出入之時。稱以犯禁。捉去司畜署。待令屠漢於廟門之內云。極爲驚駭。査問該曹。則果如所聞矣。太廟事體。何等嚴重。而況値淸齋之時。禁吏之無所顧忌。肆然突入。事未前有。大關後弊。此不可尋常處之。當該禁吏及隨從使令。令攸司。從重科罪。出禁堂上。難免不能檢飭之失。罷職。廟司祭監。初不嚴束。致使淸嚴之地。有此不謹之事。守門部長。未能申嚴門禁。不察雜人之攔入。其在懲勵之道。亦不可無飭。伊日廟司官員及祭班監察入直部長。一竝拿處。何如。傳曰。允。此前所未有之事。果使朝家敬謹之誠。無或少忽。則掌法之地。豈有此駭擧。悚然之外。不勝慙嘆。其時堂上。不可罷職而止。爲先拿問定罪。攔入吏隷。嚴刑一次。捧供以聞。皆令當日內擧行。
정조 4년
傳于徐有防曰。禁府坐起。令次堂擧行。
정조 4년
鄭宇淳。以兵曹言啓曰。宣薦內禁衛取才時。三技以上入格人。單子書入之意。敢啓。傳曰。知道。
정조 4년
李鎭恒。以刑曹言啓曰。燈燭房照羅赤。別無可聞之端。放送事。命下矣。依傳敎。照羅赤太興大。卽爲放送之意。敢啓。傳曰。知道。
정조 4년
持平李夔所啓。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁倍。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答府曰。不允。第六件七件事。亟停勿煩。
정조 4년
左議政徐命善箚曰。伏以。秋曹禁吏之冒入太廟丹門之內。此實前所未聞。臣不勝驚駭。先以草記仰請諸官之罪。臣亦擬將引咎於批下之後。卽伏承聖批。至有悚然慙歎之敎。臣於是。尤不任萬萬惶感之至。臣旣待罪提擧。平日董飭之政。苟能隨處淬勵。則爲廟司者。豈容一亳放心。致有此不謹之事。爲監門者。亦豈敢慢不申禁。乃有此欄入之擧乎。若論不職之辜。臣實爲首。而郵罰不加於臣身。聖敎至勤於反躬。揆以國體。寧有是哉。玆陳短箚。敢效自劾之義。伏乞聖明。亟命攸司。重勘臣罪。以嚴事面。以安微忱。千萬幸甚。取進止。答曰。省箚具悉卿懇。凡在虽虽。尙解廟儀之深嚴。況掌法之吏乎。若此不已。將至攔入闕門後已。此亦紀綱所係。綱紀不張。獨非自咎處乎。不可以微事而忽之。至於卿所控引。得非過當。朝日晉接有命。安心勿辭造朝焉。仍傳曰。此批答遣史官。傳諭于宗廟都提調。
정조 4년
庚子七月十六日。兼春秋洪光一。禁府啓目。刑曹參議兪恒柱。望祭前日。刑曹禁吏。混入於進排各司下隷出入之時。稱以犯禁。捉去司畜署。待令屠漢於廟門之內。出禁堂上。難免不能檢飭之失。議處。何如。傳曰。日熱如此。以草記議處照律爲良如敎。
정조 4년
刑曹啓目。書吏趙昌福。使令崔興大。憑藉禁牌。敢爲攔入。恣意執捉。此輩俱以臣曹之禁吏。作此無前之擧。臣惶恐待罪爲白乎旀。兩漢俱已遲晩。所當一體依律嚴勘是白乎矣。旣有捧供以聞之命。上裁。何如。傳曰。卿則雖不預本事。同在一曹。而始旣不禁。末又未覺者。不可無視警之道。推考爲旀。吏隷段。一次刑訊。所以尊事面重事體之意。亦足懲治。竝照律後。放送爲良如敎。
정조 4년
禁府啓目。宗廟署令鄭彦昇。司憲府監察李尙謙。部將朴聖恕等。淸齋之時。禁吏突入。門禁不嚴。雜人攔入。李尙謙段。議處。鄭彦昇朴聖恕等段。刑推得情。何如。傳曰。日熱如此。以草記議處。照律爲良如敎。
정조 4년
庚子七月十六日辰時。上御誠正閣。黃海監司入侍時。黃海監司趙尙鎭。左副承旨朴祐遠。假注書趙衍德。記注官張顯慶。記事官金廷龍。以次進伏訖。上曰。進前。以次進伏。上曰。坐直誰耶。祐遠曰。右承旨徐有防。同副承旨鄭宇淳矣。上曰。監司之任。爾雖初除。已知其善爲矣。些少文報之際。宜可惕念。而至於彈壓之節。亦善爲之。可也。爾雖擬望而除拜。如或有不善爲之之事。則是予之責也。尙鎭曰。臣本無才能。而聖敎至此。將何以仰答聖意乎。不勝惶悶矣。祐遠。進讀宣諭。尙鎭跪受後。上曰。今日發程乎。尙鎭曰。今方出城。明日將發行矣。上曰。到界則何日乎。尙鎭曰。今二十一日矣。命退。諸臣以次出。
정조 4년
庚子七月十六日辰時。上御誠正閣。右承旨入侍時。右承旨徐有防。假注書趙興鎭。兼春秋張顯慶金廷龍。以次進伏訖。上曰。海伯留待乎。有防曰。留待矣。上曰。金載瓚之母病。何如云耶。賤臣曰。一向沈重云矣。上曰。備局材木卜定事。姑勿行關。明日大臣入侍後。更爲商量下敎。以此分付。命讀公事訖。命退。承史以次退出。
정조 4년
庚子七月十六日申時。上御誠正閣。右承旨入侍時。右承旨徐有防。假注書趙衍德。記注官張顯慶。記事官金廷龍。以次進伏訖。上命書傳敎曰。觀此嶺伯狀聞。星州牧商船之渰沒致死。若是夥然。計全船所乘人名。幾至三分一。殊極矜慘。其中或有不知姓名居住人云。如是他邑之民。尤甚惻然。卽令除尋常另加査問道內列邑。拯出屍身後出給。渰死諸人。各別顧恤。沙工金都也之拯活。至於近二十三名之多。不可無別樣聳勸之典。自本道元賞典外。更加施賞事。分付。上曰。文采五尙不上來乎。有防曰。尙今不來云矣。上曰。嚴關于平安監司。使之催促上來。有防曰。近來兼史。或直史局。或有實病。每當預備有頉之時。實無推移備員之道。故都政之後。以兼春秋文采五。趁卽上來之意。另飭該營。使之罔夜知委者。非止一二番。而今已數旬。迄無動靜。遠外事故。雖未知其如何。而上來與否間。該營之尙不報來者。事體誠爲未安。該道監司。推考。更爲星火知委。俾卽催促上來之地。出擧條申飭。何如。上曰。依爲之。出擧條上曰。刑吏之攔入宗廟。極爲驚心。以何故而致此也。有防曰。稱以禁吏。如是攔入。事未前聞。不勝驚駭矣。上曰。金魯淳。頗以爲喜乎。有防曰。魯淳之爲喜。有不可言矣。上曰。前在江陵時。未能善治云。今又如是。則是予之責矣。有防曰。今則老熟。似勝於前矣。有防曰。習操擧條。係是軍務事。勿出朝報以各軍門畿營。使之知委。似好矣。上曰。依此擧行。可也。有防曰。俄聞藥房掌務官所傳。則生脈散當爲進御乎。上曰。置之。有防曰。香薷散。以爲進御乎。上曰。是則進之。上曰。大臣。明日早食前入侍。命書傳敎曰。大臣明日入侍事。遣史官傳諭。刑曹判書前望單子入之事。出榻敎刑曹判書具善復落點。命讀再昨日擧條。與各道狀啓。有防讀奏。至嶺伯狀啓。有防曰。嶺伯狀啓中。措辭不成狀例。推考警責。何如。上曰。出外請推。可也。命退。諸臣以次退出。
정조 4년
庚子七月十六日初更。上御誠正閣。坐直承旨入侍時。右承旨徐有防。假注書趙衍德。記注官張顯慶。記事官金廷龍。以次進伏訖。上命讀刑曹公事。有防。讀奏訖。命書判付。上曰。金華鎭兵判時。宣薦人試射入格者。今番新薦試射時。如或見漏。則當欲更試。故使問兵曹矣。有防曰。問于兵曹。則別無見漏者云矣。命書傳敎曰。聞今日宣薦內禁衛取才設行云。此乃向日破薦後。更設也。前者入格之人。今番果皆無遺入格乎。抑有前入格而今或見漏乎。毋論新舊薦。更試時。以已入格人。若有見漏者。可爲矜悶。詳問該曹。以啓。上曰。禁府開坐與否知入。賤臣。承命出來。復奏曰。開坐已久。公事今將來到云矣。命書左議政箚批。命書傳敎曰。以今番事觀之。廟內多不敬謹可知。豈不悚然。不特出禁一事。凡係不如法不遵式事。從後隨聞見嚴勘。各別察飭。若無上箚董飭。何以知之。都相之修擧。固已感嘆。廟官齋官之怠忽者。亦卽摘發論罪。無復如今日之弊事。都提擧。知悉。命退。諸臣以次出。
정조 4년
行都承旨徐浩修坐。左承旨李亨逵坐。右承旨徐有防坐。左副承旨朴祐遠坐直。右副承旨李鎭恒坐。同副承旨鄭宇淳坐直。注書一員未差金載瓚病。假注書趙興鎭仕。趙衍德仕直。事變假注書沈達漢仕。
정조 4년
李鎭恒啓曰。合辭方張之時。諫院無詣臺之員。事甚未安。疏批未下外。呈告人員。竝卽牌招。何如。傳曰。允。
정조 4년
朴祐源啓曰。以來十八日。專經武臣殿講。取稟。傳曰。待下敎爲之。
정조 4년
徐有防啓曰。以二十日輪對。取稟。傳曰。爲之。
정조 4년
李鎭恒。以禁衛營將官來言。言啓曰。今日本營軍兵。日次私習云矣。敢啓。傳曰。知道。
정조 4년
都承旨前望單子入之。徐浩修落點。
정조 4년
傳于李鎭恒曰。都承旨牌招。
정조 4년
以大司諫李敬玉。獻納尹長烈牌不進罷職傳旨。傳于李鎭恒曰。只推。
정조 4년
李鎭恒。以卽者義禁府都事來言。言啓曰。兪恒柱鄭彦昇李尙謙朴聖恕等。以草記議處照律事。命下。而判義禁未差。次堂則議處照律。例不得擧行云。何以爲之。敢稟。傳曰。令次堂擧行。
정조 4년
吏批啓曰。判書金鍾秀。疏批未下。參判未差。小臣獨政未安。何以爲之。敢稟。傳曰。只出緊任。
정조 4년
徐有防。以吏批言啓曰。新除授咸興判官金愚呈狀內。矣身八耋老母。素抱貞疾。四五年內。轉側須人。無他兄弟。晝夜將護。目下形勢。千里北關。萬無離捨往赴之望云。親年七十嵗以上者。勿差三百里外遠邑守令事。載在法典。依例改差。何如。傳曰。允。
정조 4년
又以吏批言啓曰。戶曹正郞尹光裕。佐郞金履中呈狀內。俱以身病甚重。勢難察任。竝姑改差。何如。傳曰。允。
정조 4년
傳于徐有防曰。在外兵曹堂上許遞。郞廳改差與未差代。今日政。各別擇差。
정조 4년
吏批。判書金鍾秀疏批未下。參判未差。參議沈豊之進。右承旨徐有防進。有政。以徐有鍊爲正言。鄭福煥爲正言。金翊休爲校理。鄭民始爲戶曹參判。申大升爲刑曹參議。吳大益爲兵曹參知。兪漢敦爲刑曹佐郞。蔡濟恭爲判義禁。李顯模爲兵曹正郞。李㻋爲戶曹佐郞。尹昌濂爲咸興判官。趙英鎭爲兵曹參議。李東稷爲兵曹佐郞。時敏堂重建都監堂上具善復鄭民始單付。郞廳李壽仁李廷恢單付。折衝黃爾泰。今加嘉善。武臣堂上祿試射時。片箭貫一中邊二中。加資事承傳。軍器提調具善復。仍任事承傳。贈吏曹判書安壽咸贈左贊成。贈吏曹參判安陞贈吏曹判書。贈左承旨安應會贈吏曹參判。以上。判敦寧安𠍱三代追贈。
정조 4년
傳于李鎭恒曰。今日赴政銓官。從重推考。
정조 4년
兵批。判書李衍祥病。參判李聖圭入直進。參議李義行受由在外。參知未差。左承旨李亨逵進。副司直金華鎭金孝大鄭民始金夏材單付。副司果洪柱翼單付。
정조 4년
下備忘記于徐有防曰。吏曹判書前望單子入之。
정조 4년
徐有防啓曰。守禦使金鍾秀。時無職名。令該曹。口傳付軍職。何如。傳曰。允。
정조 4년
兵批。口傳有政。副司直金鍾秀單付。
정조 4년
徐有防。以弘文館言啓曰。修撰李昌漢。副修撰尹行修。旣有只推之命。竝卽牌招。何如。傳曰。允。
정조 4년
鄭宇淳。以重建都監言啓曰。今日臣等會同坐起後。本都監應行事目。參考前例。酌定磨鍊以入之意。敢啓。傳曰。知道。此後草記及京外公文。必稱時敏堂重建都監。可也。
정조 4년
朴祐遠。以義禁府言啓曰。時囚罪人兪恒柱鄭彦昇李尙謙朴聖恕等。原情公事判付內。日熱如此。以草記議處照律事。啓下矣。兪恒柱段。秋曹禁吏。混入於肅嚴之地。致有此無前之事。事之驚駭。莫此爲甚。當初發禁之官。烏可免不能檢飭之罪乎。以此照律罪。鄭彦昇李尙謙等段。太廟事體。至爲嚴重。而不能嚴束禁斷。致有禁吏之攔入。事極可駭。竝以此照律罪。取考律文。則大明律不應爲條。有曰。凡不應得爲而爲之者。笞四十。名例有曰。犯私罪。笞四十。附過還職。大典推斷條。有曰。犯枉法受贜外。笞杖竝收贖云矣。兪恒柱鄭彦昇李尙謙等。各笞四十收贖。附過放送。朴聖瑞段。身爲守門部將。禁吏攔入廟內之時。不能覺察。有此無前之駭擧。其不善守門之罪。在所難免。以此照律罪。取考律文。則大明律太廟門擅入條。有曰。凡擅入太廟門者。杖一百。守衛官失覺察者。減三等杖七十。大典推斷條。有曰。犯私罪杖七十。奪告身二等。犯枉法受贜外。笞杖竝收贖云矣。朴聖恕杖七十。收贖。奪告身二等。放送。何如。傳曰。允。有功議者。各減一等其中兪恒柱。則縱吏作梗者。此人也。後時不覺者此人也。無論聞知與不聞知。論厥首辜。不但不可免。昨日批旨。旣曰。不可罷職而止云爾。則議讞之律。反居其下。至請付過放送。此帶職者還職之律也。寧有如許意義。縱或諉之無可傍照律云。而此亦有不然者。以此以彼。旣乖掌法之責。又失平反之意。奪告私罪。獨可用於疲殘之一部將乎。大是不審。當該堂上罷職。更令又其次堂上。照律以聞。
정조 4년
又以義禁府言啓曰。時囚罪人兪恒柱。照律草記批旨內。大是不審。當該堂上罷職。更令又其次堂上。照律以聞事。命下矣。兪恒柱段。秋曹禁吏之冒入於肅嚴之地。此實前所未聞。事之驚駭。莫此爲甚。發禁之官。苟能嚴加檢飭。則下吏何敢恣意攔入乎。論其罪犯。萬萬可駭。以此照律罪。取考律文則大明律不應爲條。有曰。凡不應得爲而爲之。事理重者。杖八十。大典推斷條。有曰。犯私罪杖八十。奪告身三等。犯枉法受贜外。笞杖竝收贖云矣。兪恒柱杖八十收贖。奪告身三等。放送。何如。傳曰。允。有功議減一等。
정조 4년
又以義禁府言啓曰。時囚罪人鄭彦昇李尙謙等。笞四十收贖。附過放送。朴聖恕。杖七十收贖。奪告身二等放送事。草記批旨內。有功議者。各減一等事。命下矣。李尙謙海安君七寸親云。議減一等。笞三十收贖放送。而鄭彦昇朴聖恕等。無功議云矣。敢啓。傳曰。知道。
정조 4년
左承旨李亨逵疏曰。伏以臣於向日。乞遞廚院副提擧之任也。伏承聖批。有仍帶之命。黽勉蹲冒。固已萬萬不安。而且因前知申之兼尙方提擧。本院副提擧。臣又蒙恩點矣。雖是格外。不敢控辭。多日兼帶。徒切愧悚。卽者長僚新拜。參以公格。不可一時濫叨。玆敢援例陳懇。伏乞聖明。俯垂諒察。將臣所兼廚院尙方兩副擧之職。竝賜遞改。以重官方。以安賤分。不勝幸甚。臣無任屛營祈懇之至。答曰。省疏具悉。一院自有應嫌。尙衣副提調。則許遞。
정조 4년
司諫趙榮弼疏曰。伏以臣待罪之中。伏奉除旨。以臣爲通訓大夫司諫院司諫者。臣驚惶罔措。不省攸爲。仍伏念臣。受恩罔極。莫效絲亳之補。則惟當有除輒應。以爲報答之階。而臣之所患伏暑。便作痼疾。入夏以來。飮食全廢。涔涔貼席。殆無生意。此際除旨遽下。恩諭遄降。臣怵分畏義。不敢以疾病。淹滯君命。力疾登途。冒炎作行。首尾十餘日。始抵私次。而病情越添。內熱外寒。上吐下瀉。似瘧非瘧。百症交攻。眞元澌綴。奄奄有垂盡之慮。而此病狀。旬月之內。萬無動作之勢。敢將實狀。仰瀆宸嚴。伏乞聖明。天地也父母也。俯垂諒察。特賜鞶帶之遞。以安微分。千萬至禱。臣於乞免之章。不宜贅及他說。而區區愚衷。急於沐浴之義。略入文字。庸備淸覽。伏惟裁察焉。嗚呼。今日之國勢。安乎否乎。今日之朝象。靖乎否乎。亂逆未討。危機自如。神人之憤益深。共戴之恥尤切。殿下試思之。罪犯如鄭妻龜柱。而得逭王章者有之乎。三司之請。非三司之言。乃是一國共公之論。而孟子所謂國人皆曰。可殺者。則殿下何所憚而不賜允從乎。亂臣賊子。何代無之。而女逆之作。史牒所無。挾匕之變。出於掖隷。伊時駭機之危急。至今思之。不覺髮豎而膽裂。何幸皇天惟朝宗。默佑我宗祊。妖腰亂領。次第伏法。宗社之幸。臣民之慶。莫大於此。而第窩窟未破。根柢尙存。春秋先治黨與之法。殆或近之。而周家殲厥巨魁之訓。大相逕庭。國家之失刑如此。而何以懲畏其亂逆乎。伏願聖明。亟從三司之請。以洩輿憤焉。噫。洪國榮之罪。可勝誅哉。內而擁重兵於咫尺之地。外而作威福於朝廷之上。百僚趨附。無不低仰於頤指之下。使一國含生之類。只知有國榮。而不知有國家。識者之憂嘆久矣。而此於國榮猶屬細故。不軌之心。潛滋暗長。及至阻遏大計。而綻露無餘則懲討之擧。出於公議。合辭之請。久而益激。而畢竟勘斷。止於歸還。豈有人臣之負犯如國榮。而罪止於斯者乎。殿下之尙今靳允。謂其有扶護聖躬之功耶。扶護聖躬。功則功矣。此特人臣職分內事爾。豈可以此而掩其不測之罪惡乎。拘顔牽私。不能爲官擇人之聖敎。如日中天。孰不欽仰哉。然而若又拘顔牽私。不能明正典刑。則所失豈與不能爲官擇人同日而語哉。法者祖宗之法。三尺至嚴至公。恐非殿下之私自操緃者。臣謂國榮瀝遏大計之罪。亟命攸司。依律處斷。其餘在啓中諸罪人。論其輕重。一竝勘律。斷不可已也。臣無任屛營祈懇之至。答曰。省疏具悉。所陳當留意。爾其勿辭察職。
정조 4년
吏曹判書金鍾秀疏曰。伏以臣於銓職。必遞之義。已悉於日前縣道疏中矣。卽以守令多窠。有口傳差出之命。而擧行無路。不得不冒申前懇焉。噫。臣位已亢矣。病已殆矣。懍懍危懼。寤寐靡寧。而銓衡之任。尤係臣促命之地。似此情狀。業已蒙聖慈之所矜惻。故前後許解。皆出特恩。昨筵下詢。實仰曲念。臣伏而承聞。不勝感泣。而臣旣猥不敢自陳。人亦無爲臣地者。遂未蒙終朝之遞。臣誠躁悶抑鬱。而卸擔之願。從此可遂。終始曲遂之澤。臣方顒祝。而當遞之職。一日在身。則此等擧行之事。每因僚官之推讓。輒致成命之稽滯。事面有傷。私心不安。有不可不及時變通。至若惠廳新命。尤出意外。不損益之。此之謂也。宿趼之地。臣何敢爲飾讓計。而在今日則公私狼狽。所關非細。決不容因仍虛帶。而亦未暇倂列。伏乞聖上。亟命許遞臣銓職。使口政無滯。千萬幸甚。臣無任屛營祈懇之至。答曰。省疏具悉。言懇至此。可知其自多相妨本職。今姑許遞。
정조 4년
庚子七月十七日辰時。上御誠正閣。禮房承旨入侍時。右承旨徐有防。假注書趙興鎭。兼春秋張顯慶金廷龍。以次進伏訖。上曰。都承旨入來乎。有防曰。俄纔入來矣。上曰。入侍。賤臣承命出。與都承旨鄭民始。偕入進伏。上曰。聞卿有暑病云。然否。民始曰。賤疾因日熱之愈甚。間間發作矣。上曰。昨日之熱。可謂今年內初有。入秋已過。炎熱尙熾。誠可悶矣。民始曰。昨日六和湯。亦爲進御乎。上曰。近日連進六和湯。故姑無暑症矣。上曰。都承旨許遞。前望單子入之。民始先退。上曰。三大臣入侍。賤臣承命出。與領議政金尙喆。左議政徐命善。右議政李徽之。偕入進伏。尙喆等曰。近來老炎益甚。此時聖體。若何。上曰。一樣矣。尙喆曰。王大妃殿症候。若何。上曰。一樣矣。尙喆等曰。惠慶宮氣候。何如。上曰。一樣矣。上曰。時敏堂。不可不改建。而材木若自京鳩聚。則實無各邑民丁運輸之弊。而自京鳩聚。似難措辦矣。尙喆曰。自京鳩聚。極可便好。而宮材無以求之矣。命善曰。安眠島禁養。專爲此等國用。而今若爲民弊。不爲卜定。則實非朝家封山禁養之本意。且時敏堂。旣是正堂之役。則與他行閣役事。事面自別矣。上曰。卿言果然。而此時民弊。豈不可顧乎。尙喆曰。聖敎誠至當。而自京實無鳩聚之道矣。上曰。重建時工匠。當以戶料兵布磨鍊。而目今經費罄渴。誠可悶矣。尙喆曰。今此時敏堂改建時所入物力。聖意不欲煩經費。其在仰體之道。不可無別般區劃。在前如此之時。多有關西木錢取用之例。別餉庫所在中錢二萬兩。木二百同。卽爲上送於重建都監之意。分付該道道臣。米則爲先以惠廳三百石。戶曹二百石。亦令劃送。何如。上曰。依爲之出擧條上曰。旣設都監。則堂郞似可啓下矣。尙喆曰。今此時敏堂改建。一依仁政門重建時舊例。設都監擧行事。旣已稟定矣。都監堂郞。分付該曹。卽爲啓下。何如。上曰。依爲之。出擧條命書榻敎曰。戶曹參判許遞。今日政差出。又命書榻敎曰。政官牌招開政。命退。諸臣以次退出。
정조 4년
庚子七月十七日酉時。上御誠正閣。左副承旨戶曹參判。同爲入侍時。戶曹參判鄭民始。左副承旨朴祐源。假注書趙衍德。記注官張顯慶。記事官金廷龍。以次進伏訖。上曰。刑判已爲出去乎。祐遠曰。今已出往。將赴會同。而病則難强矣。命納圖形。民始擎進。上曰。將爲五十餘間矣。民始曰。計其間數則將加於此矣。上曰。作舍。連續於開泰門。可也。民始曰。自宿衛所板墻。仍續開泰門。則尤爲好矣。命納材木記。民始擎進。上曰。宿衛材木。何如。民始曰。所可用者。只爲三分之一。而若待新材木上來。則工役遲稽。事甚可悶矣。上曰。材木不足。則減其間數。似好矣。民始曰。此數則減之不得矣。所買材木。可用於行閣。而至於時敏堂。則有所未安。以北倉材木。撤用。似好矣。啓曰。時敏堂行閣。今當先爲改建。而卜定材木上來之遲速。有未可期。事當自京鳩聚。而他無拮据之道。惠廳北倉。今屬於守禦廳。許多庫舍。本廳則別無可用處。空棄朽傷。亦甚無義。限三四十間。取用。何如。上曰。依爲之。出擧條又曰。關西木錢之移劃者。使之卽速上送。而目下需用。他無措手之道。關西錢上來後還報次。禁衛營錢二萬兩。先爲貸用。何如。上曰。依爲之。出擧條又曰。今此重建時所入鐵物。不必卜定。御營廳多有所儲云。量宜取用。冶炭。自前卜定於外方。而此亦有弊。三軍門分排取用。何如。上曰。依爲之。出擧條上曰。以何日始役乎。民始曰。行閣則。以今十九日始役。時敏堂。則以今二十七日開基建礎。則以來月初四日擇定。而日字甚急矣。上曰。速成。可也。民始曰。凡工匠出入。當以何門爲之乎。上曰。以宣仁門往來。材木則以集賢門輸入。建陽門。則限畢役閉之。可也。上曰。別工作已定乎。民始曰。初以徐命全李鼎模差定。而曾於奎章閣之役。只定一員。故今亦以一員差出。而以徐命全定之矣。上曰。將爲出六而徐鼎修必以爲喜也。冬前可以畢役乎。民始曰。行閣則今當速成。而時敏堂。亦可冬前訖役矣。命退。諸臣以次出。
정조 4년
行都承旨徐浩修坐。左承旨李亨逵坐。右承旨徐有防坐。左副承旨朴祐遠坐直。右副承旨李鎭恒坐。同副承旨鄭宇淳坐直。注書一員未差金載贊病。假注書趙興鎭式暇趙衍德仕直。事變假注書沈達漢仕。
정조 4년
朴祐遠。以都摠府啓曰。今日入直內三廳武兼禁軍及軍兵等。中日習射。請出標信。傳曰。停。
정조 4년
朴祐遠啓曰。合辭方張之時。兩司無詣臺之員。事甚未安。除在外被論外。未肅拜呈告人員。竝卽牌招。何如。傳曰。允。
정조 4년
傳于鄭宇淳曰。右承旨入侍。
정조 4년
朴祐遠。以禁衛營將官來言。言啓曰。今日本營軍兵。日次私習云矣。敢啓。答曰。知道。
정조 4년
吏曹判書前望單子入之。李福源落點。
정조 4년
傳于鄭宇淳曰。左副承旨入侍。
정조 4년
徐浩修。以卽者吏曹郞廳來言。言啓曰。今日開政事。命下矣。判書李福源。牌招不進。參判未差。參議沈豊之病不來。不得開政云。判書牌不進推考傳旨。今方捧入。而開政命下之後。不卽擧行。事甚未安。判書更爲牌招。參議一竝牌招開政。何如。傳曰。允。
정조 4년
傳于徐浩修曰。吏房承旨入侍。
정조 4년
傳于鄭宇淳曰。戶曹參判。明日待開門來待。
정조 4년
以大司諫李敬玉。司諫趙榮弼。獻納尹長烈。掌令權德訓。持平李夔。牌不進罷職傳旨。傳于鄭宇淳曰。只推。
정조 4년
以吏曹參議沈豊之。牌不進罷職傳旨。傳于鄭宇淳曰。只推。
정조 4년
朴祐源啓曰。慶尙道按覈御史林濟遠。時無職名。令該曹。付軍職。何如。傳曰。允。
정조 4년
兵批口傳有政。副司果林濟遠單付。
정조 4년
傳于朴祐源曰。同副承旨入侍。
정조 4년
吏曹判書李福源疏曰。伏以臣。一疾經年。人事都絶。身不離於床簀。名猶寄於朝籍。前後逋命闕禮。罪不勝誅。而郵罰不加。德意彌勤。臣子臣時秀。臣從弟臣性源。屢從前席。歸傳聖敎。愍恤存問。無異家人。每一承聞。惶恐感泣。不意銓衡寵命。居然下降。臣手捧華誥。始焉震驚。繼以悼歎。震驚者。所被之非分也。悼歎者。欲進而無路也。噫。臣之病未趨朝。八朔于玆。寤寐一念。常懸象魏。恩除之下。豈不欲顚倒承膺。以伸犬馬之戀。而顧臣病形。比初雖減。開睫尙覺艱澁。視物終欠分曉。淸朗之日。如坐煙霧。尋丈之地。如望莾蒼。尋常書札。朝報等文字。隨其墨跡之濃淡。有能辨不能辨。戶庭之間。須杖而行。少有登降。必待傍人之扶携。似此模樣。雖無事居家。尙懍懍有顚跌之憂。將何以束帶彈冠。出入堂皇之上。趨走殿陛之間。以備百執事之末乎。嚴召三辱。特敎踵降。責勉鄭重。開導優游。奉讀再三。方寸自激。螻蟻微軀。顧何足恤。而區區情實。亳無假飾。雖以向來事言之。冗莫如樞府。閑莫如水曹。而終不能一肅恩命。此豈臣得爲而不爲哉。雖欲自力。無奈病何故耳。天地至仁也。日月至明也。由中之懇。庶蒙鑑燭。至於所叨職任之千萬不稱。猶屬餘事。不敢猥例。伏乞聖慈。俯賜憐察。將臣新授職名。亟命收還。仍治臣屢違召命之罪。以肅朝綱。不勝幸甚。臣無任屛營祈懇之至。答曰。省疏具悉。事屬難强。元不欲强之。若使卿登降殿陛。則或謂不可强。他必不甚難。卿其勿辭。俟少間行公。
정조 4년
庚子七月十八日卯時。上御誠正閣。禮房承旨入侍時。右承旨徐有防。假注書趙興鎭。兼春秋張顯慶金廷龍。以次進伏訖。上曰。昨日政事中。兵曹堂上。何不擇差云耶。有防曰。曾經吏議之人。或在解由未出中。或在罷散未敍。故無可擬之人云矣。上曰。都承旨入侍。賤臣承命出。與都承旨徐浩修。偕入進伏。命有防先退。上曰。今番時敏堂之役。當此國用罄渴之時。不必重建。而時敏堂。旣是列聖朝東宮正堂。旣與行閣有異。故不可不趁今重建。而材木運輸之際。民弊似不少。誠可悶然矣。浩修曰。雖有些少民弊。重建之役。何可一時遲滯乎。仍命書傳敎曰。今番時敏堂改建之役。非不知時屈擧贏。而本堂事體。無異仁政延英等門。謹遵甲子已例。不得已許令重建。而度支經費。猶屬其次。方農勞民。實所不忍。然元材自京中決難措辦。雖已卜定。斫伐之時。必多貽弊。轉輸之際。易致臭載。彼沿邊之民。能無繹騷之慮乎。往在甲子。先朝飭敎。至爲嚴截。而尙有濫斫與渰沒之事。況今日紀綱掃如之時乎。若不別般申飭。民國受弊。俱甚大段。以此意爲先自備局。各別嚴飭該道。如是嚴飭之後。或者役夫。有無價之怨。舵卒有及溺之歎。則是監司守令。歇看汎應之致。烏得免重究。一體。分付。又命書傳敎曰。政事當日爲之。又命書傳敎曰。在外玉堂臺諫許遞。今日政差出。又命書傳敎曰。新判書牌招。同參政事。命退。承史以次退出。
정조 4년
庚子七月十八日巳時。上御誠正閣。左副承旨入侍時。左副承旨朴祐源。假注書趙衍德。記注官張顯慶。記事官金廷龍。以次進伏訖。上曰。今日則日熱稍勝矣。祐源曰。然矣。上曰。同副承旨。率鄭昌聖入侍。賤臣。承命出來。召鄭宇淳鄭昌聖進伏。同副承旨入侍事。出榻敎祐源先退。上曰。修正冊子持來乎。昌聖曰。持來矣。命納。昌聖擎進。上曰。冬前可以訖役乎。昌聖曰。第欲以來月內畢工矣。上曰。世代降下。事多煩瑣。必以精刪爲主。好矣。昌聖曰。當如聖敎矣。上曰。校書之役。政如掃塵無已。惟在善抄耳。文獻寶符。幾何正書乎。昌聖曰。以此冊之修正。今姑停役矣。上曰。宋史序文。持來後稟之之意。傳于都承旨。可也。命退。諸臣以次出。
정조 4년
庚子七月十八日申時。上御誠正閣。吏房承旨入侍時。行都承旨徐浩修。假注書趙衍德。記注官張顯慶。記事官金廷龍。以次進伏訖。上命讀宋史序文。浩修讀奏。上曰。好矣。其間有著述之隙乎。浩修曰。今方命入。故第此擎進。而未能善述云矣。上曰。職銜。以大提學致仕奉朝賀原任賓客。書之。好矣。上曰。曾命李秉模沈念祖。俾述宋史全文矣。其撰述與否。卿果聞知乎。浩修曰。聞之則今方著述矣。上曰。沈念祖。持所述全文來待。賤臣。承命出來。傳諭。命書傳敎曰。聞之筵中。沈痾。近得向蘇云。見職非供劇之職。銓任非輕改之任。則出而肅命。俟間行政。義分之所當然。況以久次點下。亦與中批或新通。大有間焉。尤安用一味違召。吏曹判書李福源。從重推考。更卽牌招。命退。諸臣以次退出。
정조 4년
庚子七月十八日申時。上御誠正閣。左副承旨入侍時。左副承旨朴祐源。假注書趙衍德。記注官張顯慶。記事官金廷龍。以次進伏訖。上曰。行閣。明將始役自墻內。以爲設布帳。而以附近御營廳。使之擧行事。分付。命退。諸臣以次出。
정조 4년
庚子七月十八日酉時。上御誠正閣。左副承旨副司直。同爲入侍時。副司直沈念祖。左副承旨朴祐源。假注書趙衍德。記注官張顯慶。記事官金廷龍。以次進伏訖。上曰。凡例盡撰乎。念祖曰。末端十餘張。姑未盡述矣。上曰。持來乎。念祖曰。姑未正書。以草持來矣。命讀凡例草。念祖讀奏。上曰。何間當畢成乎。念祖曰。來月間當畢成矣。上曰。徐奉朝賀作之乎。爾其作之乎。念祖曰。相議撰述矣。上曰。文雖多。減刪爲貴。以諧博中儒士見之相議。則爲好矣。念祖曰。畢撰後。將欲示之矣。上曰。五賢外。有誰可入乎。念祖曰。此外別無可入之人。而至於勳臣趙普之入選。未知如何矣。上曰。趙普。則功大難去矣。念祖曰。趙普有骨肉之讒。此似難入矣。上曰。創業之臣。誰當入之乎。念祖曰。曹彬可以入之矣。上曰。忠臣誰可入選乎。念祖曰。韓琦李綱司馬溫公岳飛文天祥等人。必當入之。而惟在自上裁定矣。上曰。周三臣中。韓通可以入之乎。念祖曰。當入之矣。上曰。遼金史選入乎。念祖曰。然矣。上曰。此甚好矣。讀至樂章。念祖曰。大成樂章。用於我朝。故未能多刪矣。上曰。以校書官正書。後入梓。如何。念祖曰。以奎章閣檢書。考書。似好矣。上曰。金敏材。頗熟宋史。而今聞徐命瑞。亦甚多識云。然否。祐源曰。此是善文之士矣。上曰。奎章閣部篇見之乎。念祖曰。未見矣。上曰。我國書音。與華語有異。故下懸諺註。如何。念祖曰。大抵蒙與淸語多詿。漢語亦多爽矣。念祖先退。命讀李福源上疏。祐源讀奏訖。命書批答。命書傳敎曰。吏判批下。旣有俟少間之命。待由限出牌政命。姑令置之。上曰。病勢雖未快減。姑先肅謝。或以口傳爲政。有何所妨乎。祐源曰。聞其病勢。則眼昏近益滋甚。雖戶庭之內。扶將以行云矣。上曰。冡宰殊非輪拜之官。則此實似涉弄戲耳。爾須傳此語也。命退。諸臣以次出。
정조 4년
庚子七月十八日初更。上御誠正閣。同副承旨吏曹佐郞。同爲入侍時。吏曹佐郞徐鼎修。同副承旨鄭宇淳。假注書趙衍德。記注官張顯慶。記事官金廷龍。以次進伏訖。上曰。日記幾何修正乎。鼎修曰。未能盡修矣。上曰。費盡幾箇月。而可以了役乎。鼎修曰。將費三四月矣。上曰。李時秀。似當自遞。爾爲獨番乎。鼎修曰。然矣。鼎修先退。命讀緘辭軸。上曰。承旨眼昏。則注書讀奏。可也。賤臣承命讀奏。仍命書判付訖。命退。諸臣以次出。
정조 4년
行都承旨徐浩修坐。左承旨李亨逵坐。右承旨徐有防坐直。左副承旨朴祐源坐。右副承旨李鎭恒坐直。同副承旨鄭宇淳坐直。注書一員未差金載瓚病。假注書趙興鎭仕趙衍德仕直。事變假注書沈達漢仕。
정조 4년
藥房都提調鄭弘淳。提調洪樂性。副提調徐浩修啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫。入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮。氣候一樣。後日次。入侍。宜矣。
정조 4년
徐有防啓曰。皇朝三皇忌辰日。望拜禮。前期一日以稟事。曾有先朝受敎矣。今二十一日神宗皇帝忌辰日。親行望拜禮。何以爲之。敢稟。傳曰。謹當躬行矣。
정조 4년
李鎭恒啓曰。合辭方張之時。兩司無詣臺之員。事甚未安。除在外被論外。未肅拜呈告人員。竝卽牌招。何如。傳曰。允。
정조 4년
李亨逵啓曰。戶曹參判鄭民始。依下敎來待矣。傳曰。入侍。
정조 4년
徐浩修啓曰。右承旨徐有防。同姓七寸叔通德郞衍修妻恭人李氏身死。服制已行四日。出仕。何如。傳曰。允。
정조 4년
朴祐源啓曰。卽者兵曹參判李聖圭。謂有親病。陳疏徑出。原疏。纔已捧入矣。宿衛重地。不可一時暫曠。而徑先出去。事體極爲未安。推考警責。判書李衍祥。參議趙英鎭。參知吳大益。竝卽牌招。以爲推移入直之地。何如。傳曰。允。
정조 4년
以兵曹參議趙英鎭。參知吳大益牌不進罷職傳旨。傳于鄭宇淳曰。雖云有實病。一時竝違至於判書入直之境。事體寒心。只推。更爲牌招。
정조 4년
以大司諫李敬玉。司諫趙英弼。獻納尹長烈。掌令權德訓牌不進罷職傳旨。傳于鄭宇淳曰。近日一向違牌。果何意義。豈以向時筵敎。作爲難進之鐵限乎。若此。則如此等諫長入侍之時。吁咈之事。自上亦可曲爲之地。不當發說乎。此傳旨勿施。自本院。第加嚴飭。
정조 4년
鄭宇淳啓曰。御營大將李柱國。時無職名。令該曹。口傳付軍職。何如。傳曰。允。
정조 4년
兵批。口傳有政。副司直李柱國單付。
정조 4년
傳于李鎭恒曰。按覈御史留待。
정조 4년
傳于朴祐遠曰。明日望拜禮。齋戒相値。次對勢將頉稟。繡衣亦已還朝。査啓啓下。大臣有司堂上。申後入侍稟處。御史同爲入侍。
정조 4년
鄭宇淳啓曰。左議政徐命善。右議政李徽之。有司堂上李衍祥李性源鄭民始。依下敎來待矣。傳曰。入侍。
정조 4년
以司諫趙英弼。掌令權德訓牌不進罷職傳旨。傳于鄭宇淳曰。只推。
정조 4년
兵批。口傳有政。任嵂爲洪忠水使。
정조 4년
傳于徐有防曰。坐直承旨。與洪忠水使入侍。
정조 4년
鄭宇淳。以時敏堂重建都監言啓曰。行閣始役吉日。令日官推擇。則今月二十七日卯時爲吉云。以此日時擧行之意。敢啓。答曰。知道。
정조 4년
又以時敏堂重建都監言啓曰。本都監郞廳李壽仁。身病猝重。今姑改差。其代。前縣監鄭東協差下。使之察任。而時無職名。令該曹。付軍職。冠帶常仕。何如。傳曰。允。
정조 4년
兵批。口傳有政。副司果鄭東協單付。
정조 4년
鄭宇淳。以兵曹言啓曰。今七月二十日。文臣朔試射日次。故試官望。備擬入受點矣。二十一日皇壇望拜禮。齋戒相値。不得爲之之意。敢啓。答曰。知道。
정조 4년
鄭宇淳。以備邊司言啓曰。時敏堂改建時。所入木物前草記中。減數卜定事。旣有筵中下敎。材木五百六十五箇內。減二百三十箇。椽木九百三十箇內。減四百箇。以此磨鍊。分定於湖西海西兩水營。何如。傳曰。允。
정조 4년
徐有防。以備邊司言啓曰。今此時敏堂改建時。所入木物。該曹磨鍊修報之數。各樣材木。摠爲五百六十箇。大中椽木。合爲九百三十箇。材木卜定於洪忠道安眠島。椽木卜定於黃海道長山。以南船運便近處。使之星火擧行。而第聞宮樓柱所用。旣斫元株矣。若其裁折之際。只充卜定之數。應用空棄者。過半云。事之無實。莫甚於此。今番發遣本曹解事郞廳。與伐木差員。眼同監斫。隨其斫伐。鱗次船運。刻期上納之意。分付道帥臣。使之各別嚴飭。何如。傳曰。允。
정조 4년
朴祐源。以御營廳言啓曰。本廳分授肅靖門東邊體城頹毁處。今已畢築。而女墻。仍爲始役矣。把守軍。依例撤罷之意。敢啓。答曰。知道。
정조 4년
又以義禁府言啓曰。保放罪人李秉鼎。照律處斷事。命下矣。李秉鼎。卽爲還囚之意。敢啓。答曰。知道。
정조 4년
又以義禁府言啓曰。洪忠道前水使柳鎭說。奪符後。拿來事。命下矣。依例發遣府都事。交龜後拿來。何如。傳曰。允。
정조 4년
兵曹參判李聖圭疏曰。伏以臣苫塊餘喘。夫豈有一分當世之念。而不料甄錄之恩。荐降於中月未盡之前。除旨聯翩。職名相仍。顧臣庸陋。何以得此於聖明。臣誠且惶且感。莫省攸措。區區寸忱。惟在於有除輒應。奔奏殫竭。粗欲自效於三年逖違之餘。而喪威纔經。已覺病形之漸痼。寵命維新。益切私心之增疚。今且騎省佐貮之任。地密禁省。責重宿衛。實非臣所可堪當。且臣之離違老父。時縻禁直。尤是情私之難强者。而怵分畏義。不敢言私。黽勉供職今幾數旬矣。每當持被之際。門鑰一下。方寸焦鬱。終宵耿耿。憂念倍切。卽接家人所報。則臣父自數日以來。重得暑感。夜來症情。有加無減云。心神飛越。急於歸護。玆敢忙陳短章。徑出禁門。伏乞聖慈。俯垂鑑察。亟遞臣所帶之職。以便救護。仍治臣瀆擾之罪。以肅朝綱。千萬幸甚。臣無任屛營祈懇之至。答曰。省疏具悉。召卿欲問卿父安信。而未果。卿其勿辭將護焉。
정조 4년
持平李夔疏曰。伏以臣無似賤品。屢玷臺閣。前後供職。惟有謄傳故紙而已。未嘗出言論事。以塞一日之責。則臺端一步。卽臣自劾之地。何敢爲一味承當之計。而第今變怪層出。虞憂轉深。亂根逆窟。假息海島。法以私屈。義爲恩廢。至若沮遏大計。得罪宗社者。罰止放還。任其行止。兩司論竄。已失末勘。經夏屆秋。紙又生毛。而連下亟停之批。迄無快斷之日。凡在血氣之倫者。孰不腐心痛骨。誓不俱生乎。臣亦秉彝之天。與人同得。妄自以爲諸凶未就法之前。無非臣沫血之日。則蔑效之愧。雖積於旣往。嚴討之誠。可伸於方來。自叨見職。有召輒膺。靡日不進。隨參合辭。今已屢矣。只緣寸誠未孚。無望回聽。一司未備。間闕連啓。臣之計於是乎狼狽矣。殫力奔奏。雖效微分。孤負職責。猶夫前日。如是而仍因蹲冒。非但受人嗤點。臣又義不敢爲此也。且臣目下私情。竊有所憂遑煎迫。不得不煩陳者。臣之偏母。年今七十有三矣。自來衰病。常在綿綴。起居飮啖。必須於人。臣無他兄弟姊妹。從其扶將之保護之。專靠在臣身。以此情理。豈有離側從仕之望。而數旬臺次。一未敢言私者。幸以氣息姑不至有危急之形故耳。再昨詣臺歸路。猝聞母病之添劇。蒼黃來省。則已中暑昏沈。殆無省覺矣。急試藥物。非徒無效。重以嘔泄交作。眞元暴陷。臣焦灼罔措。離捨無路。昨日召牌之下。冒犯違傲。祗竢重勘矣。只推有命。嚴召又辱。義分至情。俱極窮蹙。玆不獲已。冒入文字。疾聲呼龥。臣旣不能誠心懲討。以伸沐浴之義。今又以情私懇迫。自干瀆擾之誅。臣罪至此。益無所逃。伏乞聖慈。天地父母。諒臣情勢之難强。察臣罪戾之徒積。亟許鐫免。仍降威罰。俾便救護。以嚴法紀。千萬幸甚。臣無任屛營祈懇之至。答曰。省疏具悉。爾其勿辭。救護母病。
정조 4년
庚子七月十九日辰時。上御誠正堂。右承旨入侍時。右承旨徐有防。假注書趙興鎭。兼春秋張顯慶文彩五。以次進伏訖。上曰。戶曹參判入來乎。有防曰。入來矣。命賤臣曰。戶曹參判入侍。賤臣承命出。與戶曹參判鄭民始偕入進伏。上曰。今此時敏堂重建時。行閣姑爲置之。則非但經費之大減。材木運輸之際。亦除民弊。予意則只建正堂。而行閣則欲置之。未知何如。民始曰。若置行閣之役。則材木運輸之際。民弊似大減矣。上曰。然則只建時敏堂。而行閣則置之。似好矣。上曰。甲子年延英門重建時。謄錄考見。材木運輸時。三南戰防船。盡爲載來矣。今番則三南戰防船。似不擧論矣。民始曰。行閣之役若置之。則材木運輸。不過體木若干株矣。雖使水營所在地土船裝載。似可足當矣。上曰。材木運輸時。民弊之除減與否。專在於地方官之誠心擧行。至於物力之省減。亦在於都監堂郞之料理磨鍊。凡事務從仍舊。絶勿華侈。可也。民始曰。聖敎至此。臣敢不奉行。而工役甚浩大。經費自爾過濫矣。上曰。不可廢之者已矣。其外可廢者。一竝置之。命退。諸臣以次退出。
정조 4년
庚子七月十九日酉時。上御誠正閣。大臣備局有司堂上按覈御史。同爲入侍時。左議政徐命善。右議政李徽之。兵曹判書李衍祥。漢城判尹李性源。戶曹參判鄭民始。按覈御史金履禧。同副承旨鄭宇淳。假注書趙衍德。記注官張顯慶。記事官文采五。以次進伏訖。上曰。守禦使何不入來乎。命善曰。方來待政院。而以其病重。未能入來矣。上曰。自外先爲退去。賤臣。承命出來傳諭。命善曰。日熱如此。聖體。若何。上曰。一樣矣。命善曰。李秉鼎之事。極爲無狀矣。所犯果如是。則向於招問之下。渠焉敢半呑半吐。不爲承款乎。上曰。斫伐禁松。其罪。如何。命善曰。封山則十株以上。爲絞罪。禁山則杖一百邊遠定配矣。上曰。無論某事。如是無忌。若不懲治。則此後不法之人。無所顧忌矣。命善曰。然矣。事當嚴問。而繡啓如是詳悉。別無更問之端矣。上曰。贖錢皆爲私用乎。命善曰。然矣。下詢御史。則可以詳知矣。上曰。有可考文書乎。履禧曰。都數則爲三千七百餘兩。而凡其文書。無一張留置。故從其各邑査報。擧實則皆是私用矣。上曰。生日事然乎。履禧曰。此則殆同簠簋不飾。而推見其守令處責酒文字。則煖寒之會。黃封正緊。營釀甚劣。銜杯蹙眉云云。而至於黃封二字。甚猥濫矣。上曰。逐條以陳。可也。田畓事亦然乎。履禧曰。然矣。上曰。慫慂者。誰也。履禧曰。廉探則崔仁綱。最爲緊切。故先爲捉囚。使本營嚴處。而千光周田畓事。果亦然矣。上曰。生日送其酒肴者。何必爲十六邑乎。履禧曰。此則未能知之矣。上曰。爲關子乎。履禧曰。以輪關行之矣。上曰。牛贖事是。何事也。命善曰。此是專出於徵贖私用之計矣。上曰。私發民丁。至一千六百名之多。其律。如何。徽之曰。其罪似重矣。上曰。問于律官。考律以來。顯慶承命出去。復奏曰。考其律文。則私發部民。罪至杖八十矣。命善曰。私發民丁。便是部民矣。今此李秉鼎之無嚴不法。死有餘罪矣。安眠島禁松。至於國役。有難輕斫。況私家之作舍。任自斫伐。而且磻瓦之木。亦出於此。水使之承順許斫。已極無嚴。而御史推問之下。諉之以器械木。亦非萬萬痛駭乎。且民丁事。雖以國役實難調發。況以私役。多發丁夫乎。四邑之私發民丁。當爲嚴處。而至於靑陽縣監。捐廩雇軍。容有可恕矣。上曰。此亦國錢。尤爲可憎矣。命善曰。今番別爲嚴飭。然後可無日後之弊矣。上曰。卿等次次以奏。徽之曰。臣見。與左相同矣。衍祥曰。大臣已爲盡達。臣等亦無所達矣。命善曰。卽伏見洪忠道按覈御史金履禧書啓。則其所査得。極其詳備。牛贖追徵事。三十邑所徵。合爲一千八百七十六兩。而或有再昨年犯屠。而昨冬納贖者。或有赴任前犯禁。而秋冬間徵贖者。莅任八朔中。贖錢之輸入營庫者。盡爲私用。生日物件事。昨年十月。行會於公山等十六邑及一驛。使之輸送官酒列邑。或有只送酒壼者。或有竝肴饋之者。一路傳笑。殆若童謠。廣占田宅事。到營後所買田畓。爲七石十三斗落。竝所換驛田二十七斗落。合爲九石落。禁松斫運事。樑柱材十六株。板材七十立。果是安眠島松。而其造家之餘材。崔仁綱。作板積置。庄奴造成船雙。私役丁夫事。鴻山等四邑分定之數。合爲一千六百名。而別無給價之事。富民膏壤。啗以幕裨事。千光周等。不願賣者。假之以裨將之名。招致營下。操切請買。至有涕泣之說。則廉價勒買之怨。勢所必至。所買田畓還退解怨。利仁前察訪洪昌源之怯於威喝。換給公田。水使柳鎭說之不畏公法。許斫禁松之罪。俱不可不嚴處。藍浦縣監李尙顯。凡於擾民之政。一皆承順。惟令是從。亦不可無罪云。而有覆奏之命矣。保放罪人李秉鼎。身爲按道之臣。其貪汚不法之罪。放恣無嚴之狀。箇箇綻露於繡衣按覈之時。以此觀之。則秉鼎之當初呑吐於嚴問之下者。尤極痛惋。旣經詳査之後。揆以國體。別無更爲盤問之端。令該府。依本律處斷。水使柳鎭說所管安眠島養松之政。何等嚴重。而不有法意。初旣畏怯許斫。末又錯報株數。其在懲勵之道。不可不重勘。藍浦縣監李尙顯。鴻山縣監徐直修。庇仁縣監李家煥。靑陽縣監李命瑀。凡係役民之事。前後特敎申飭。不啻諄複。則雖有營關。何敢任自調發。至於千餘各之多乎。後弊所關。亦宜嚴處。利仁前察訪洪昌源。近來驛路之凋殘。實由於位田之闉失。身爲郵官。固當推尋之不暇。而今反不顧公法。換給私田。論其罪狀。合施當律。竝令該府。拿問定罪。所換驛畓。卽爲推出。以還本驛。富民膏壤之靳買者。御史旣有還退之請。一體許施。何如。上曰。所犯諸罪中。無論大小。皆是不法之罔赦。若使李秉鼎。知有朝廷。寧忍有是。當此懲貪之日。守令贓汚。尙難容貸。況按藩者之罪惡。彰露至此乎。所請旣如此。不可靳持。依爲之。其外覆奏條件。竝依此爲之。可也。出擧條保放罪人李秉鼎。照律處斷事。出榻敎洪忠水使柳鎭說。藍浦縣監李尙顯。庇仁縣監李家煥。鴻山縣監徐直修。靑陽縣監李命瑀。利仁前察訪洪昌源。竝拿問定罪事。出榻敎命書傳敎曰。洪忠水使。口傳差出。當日辭朝。前水使柳鎭說。旣有拿問之命。依例發遣宣傳官都事。奪符後拿來。上曰。兵判先爲退出。水使望筒。從速擬入。衍祥曰。以任嵂首擬。何如。上曰。好矣。命書傳敎曰。雖令行操。亦有勞民之事。洪忠水營水操。安興城操。竝令特爲停止。命善曰。朝臣推恩者。無所施於所後家。則移贈於本生之親。曾亦多例矣。判尹李性源之所後父。秩是正卿。今無可贈。依他例。許令移贈於本生之親。何如。上曰。依爲之。出擧條上曰。吏判使之登筵。則難矣。肅拜口傳。則有何所難。而如是不出乎。命善曰。眼病比前差勝。而欲爲出仕。則事面苟艱。不欲出仕。則如是虛待之下。甚難便云矣。上曰。使之肅拜。可也。判尹以此意。傳于吏判也。性源曰。本屛外亦有難便之事云矣。上曰。觀其事面。亦不當如是矣。上曰。諫長事。極可駭然。以一飭敎。作爲鐵限。終不詣臺。實爲寒心。命善曰。日前聖敎。不過一時飭敎。而如是撕捱。極爲非矣。上曰。金熤事。亦爲駭然矣。命善曰。然矣。徽之曰。此是不商量而爲之矣。上曰。任嵂好爲之耳。命善曰。此之爲人。常甚謹實矣。上曰。好箇宣傳官得之。則豈不好哉。徽之曰。田文顯。似好矣。上曰。旣經行首。不得爲之矣。別軍職。令皆出外。誰當入來乎。命善曰。李格入來。則似好矣。上曰。申應周。何時出外乎。命善曰。此則出外未久。以大興中軍具琡。使卽入來。好矣。右承旨入侍事。出榻敎顯慶。承命出去。召徐有防進伏。命書傳敎曰。李秉鼎事。繡衣査啓。旣甚纖悉。到今又無更査之道。俄者大臣筵奏。自上從施之意此也。然法不可屈。而律則甚重。論以法紀。使犯罪者。一一承款。不得盡其辭。可也。所犯贜中用下處。與御史。持來文書。罪人處。一一詳準取招。仍令現納踏印文書後。照律事。分付。徽之曰。如是傳敎之後。渠焉敢有一言可辨乎。上曰。如是者。實欲懲一之意也。履禧曰。色吏私文書。何以處之乎。上曰。封給禁府。使秉鼎招辭。相準。可也。嶺南御史入來。則洪樂彬所犯。必過於是。實爲難處矣。命退。諸臣以次出。
정조 4년
庚子七月十九日酉時。上御誠正閣。右承旨入侍時。右承旨徐有防。假注書趙衍德。記注官張顯慶。記事官文采五。以次進伏訖。上曰。今年稍豊之故。府吏輩。必多貽弊於沿路之邑。當從後廉探。若有犯者。宣傳官都事。當施重律。下輩亦爲嚴勘。以此承旨。各別嚴飭以送。可也。上曰。擧條何不尙今書入乎。注書出去。卽爲書入。傳命亦爲速速爲之。可也。命退。諸臣以次退出。
정조 4년
庚子七月十九日初更。上御誠正閣。坐直承旨洪忠水使。同爲入侍時。洪忠水使任嵂。右承旨徐有防。假注書趙衍德。記注官張顯慶。記事官文采五。以次進伏訖。上曰。水使進前。任嵂進伏。上曰。爾在別軍職。曾知其謹實矣。今以侍衛。方爲閫任。而閫任體重。一路軍兵之所係。況本營之兵政甚疎虞。爾其惕念擧行。可也。今番時敏堂改建。雖不得不爲之。而念其材木船運之擧。予爲之悶迫。水使今方下去。必須親審董飭。無一人渰死之患。可也。嵂曰。聖敎至此。臣敢不殫竭乎。上曰。此人必善爲矣。有防曰。以別軍職出閫。尤當盡誠爲之矣。命宣諭訖。上曰。出符驗。開崇禮門。出送水使事。分付。顯慶。承命出諭。命書傳敎曰。別軍職任嵂。洪忠水使下直。筒介一部。長帿弓各一張。長片箭各十五箇。筒兒一部。鳥銃一柄。甲冑一領給送。卽是前例。而內弓房軍物失火後。姑未修補。以軍器寺所在擧行。又命書傳敎曰。洪忠水使任嵂下直。弓矢。依例賜給。此亦自軍器寺擧行。又命書傳敎曰。內弓房軍物修補間。監司兵水使邊地守令邊將辭朝日。例賜之物。備忘下後。該房直爲分付本寺。給送。上曰。注書出去。卽爲書納擧條。可也。命退。諸臣以次出。
정조 4년
行都承旨徐浩修齋宿。左承旨李亨逵齋直。右承旨徐有防齋宿。左副承旨朴祐源齋宿。右副承旨李鎭恒齋宿。同副承旨鄭宇淳齋直。注書一員未差金載瓚病。假注書趙興鎭齋宿趙衍德齋直。事變假注書沈達漢仕。
정조 4년
朴祐源。以禁衛營將官來言。言啓曰。今日本營軍兵。日次私習云矣。敢啓。傳曰。停。
정조 4년
徐有防啓曰。明日望拜禮時。憲府侍臣。無進參之員。除在外受由被論外。掌令權德訓。卽爲牌招。以爲淸齋進參之地。何如。傳曰。允。
정조 4년
傳于鄭宇淳曰。左承旨入侍。
정조 4년
朴祐源。以兵曹言啓曰。今七月二十一日。武臣賓廳講書日次。而親臨望拜禮相値。不得爲之之意。敢啓。答曰。知道。
정조 4년
李鎭恒。以義禁府言啓曰。兪恒柱。杖八十收贖。奪告身三等事。草記批旨內。有功議減一等事。啓下矣。兪恒柱七代祖大禎。宣武原從功臣云。功減一等。杖七十收贖。奪告身二等之意。敢啓。答曰。知道。
정조 4년
又以義禁府言啓曰。利仁前察訪洪昌源。藍浦縣監李尙顯。鴻山縣監徐直修。庇仁縣監李家煥。靑陽縣監李命瑀等。拿問定罪事。傳旨啓下矣。洪昌源李家煥。今方待命。卽爲拿囚。而李尙顯徐直條李命瑀等。俱在任所云。依例發遣府羅將。竝拿來。何如。傳曰。允。方値農節。發拿且多。府隷沿路誅求之弊。不可不嚴禁。雖不下待命拿囚之命。卿其嚴加申飭。以送也。
정조 4년
又以義禁府言啓曰。保放罪人金聖規。還囚後捧供之意。敢啓。答曰。知道。
정조 4년
又以義禁府言啓曰。時囚罪人李秉鼎。特爲減等。邊遠定配事。承傳啓下矣。李秉鼎咸鏡道端川府。邊遠定配。而以傳敎內辭意。具罪目。依例發遣府書吏。押送。何如。傳曰。允。
정조 4년
庚子七月二十日。兼春秋洪光一。禁府啓目。庇仁縣監李家煥。千餘名軍人。任自調發。刑推得情。何如。傳曰。誤捧現告。在渠可謂橫逆。何不請放。直請得情乎。分揀放送。該邑倅。更令道臣。指名現告爲良如敎。
정조 4년
禁府啓目。利仁前察訪洪昌源。不顧公田。換給私田。刑推得情。何如。傳曰。李秉鼎本罪除良。卽此一節。尤極無嚴。尤極無狀。勒奪公田之不足。不待煥田之成劵。乃敢遽作屋盧於田上者。何其叵測之甚也。至於囚人段。如渠殘微郵官。猶能終始抗爭。不從令於迫隘之時。不受劵於抑換之際。今以不能禁斷於作舍之罪遲晩。至於照律。不但在渠。爲稱冤之端。其視十六守宰汰酒饋遺。四邑守宰發民私役。豈不誠可尙乎哉。然畢竟見奪。不可全釋。本律良中以公罪照勘。放送爲良如敎。
정조 4년
禁府啓目。鳥嶺前別將禹德遠。符同色吏。內山倉餉米五百四十二石。以錢代捧。剩錢二百二十六兩。又爲取用。刑推得情。何如。傳曰。營校。雖曰賤品鎭將。亦是命吏。以營校久勤。猥叨鎭將之任。則固當恪勤奉公是去乙。符同色吏。偸弄軍餉。換作之數爻。造置之物件。道啓中。備悉論列是去等。幺麽如渠蟣蝨之類。全諱本情。極口發明者。究厥罪狀。萬萬痛駭。若不一一直招。刑推得情。斷不可已。更良嚴問口招爲良如敎。
정조 4년
庚子七月二十日辰時。上御誠正閣。右承旨入侍時。右承旨徐有防。假注書趙興鎭。兼春秋張顯慶文彩五。以次進伏訖。上曰。都承旨入侍。賤臣承命出。與都承旨徐浩修。偕入進伏。有防曰。明日望拜禮時。出宮門路。依例擧行乎。上曰。依前擧行。可也。有防先退。上曰。李秉鼎有子乎。浩修曰。無之矣。上曰。與卿緣家云。然否。浩修曰。秉鼎妹。卽臣之子婦也。上曰。昨日以繡啓見之。李秉鼎貪婪不法之事。罔有紀極矣。生日求請。獨爲於十六邑。而其他邑胡不求之乎。或者擇其所親而然乎。種種鄙悖之事。指不可勝屈矣。浩修曰。此等鄙瑣之事。在渠猶屬薄物細故。朝家驛馬位田之設置。法意何等嚴重。而托以墓下田。任自換奪。尤極無嚴。守宰之犯法。猶不可容貸。況按道之臣。有此干犯乎。上曰。如欲貪財。則着手何處不可。而牛贖之年久者。一竝査出徵捧云。亦可謂鄙陋之甚矣。浩修曰。聖敎至當矣。到營以後。一道屠牛者。限三年査覈。使各該邑。星火督促。一竝徵捧。故繡啓前。一道驛騷。民不能支堪之說。已狼藉於京外矣。上曰。聞渠家本不貧寒云。而非義之財。如是貪取眞所謂伎倆也。仍命書傳敎曰。明日出宮路。依前爲之。勿出朝報
정조 4년
庚子七月二十日未時。上御誠正閣。左副承旨入侍時。左副承旨朴祐源。假注書趙興鎭。兼春秋張顯慶文彩五。以次進伏訖。命書傳敎曰。世祿之家。鮮克由禮。立朝乏匪躬之節。處官多濟己之謗。不幸三數年來。其罹于法陷於辟者。非貪則逆。朝著一空。殆同網打。免者誠幾希矣。嗚呼。此曷故焉。豈但世臣之不幸。卽國家之不幸也。每一念至。寧欲無訛。能使今日臣僚。懲前毖後。忘私奉公。則夫安有是。而彼識蔑資淺者。間或有蹈藉先蔭。驟躐華顯。則驕心易生。素志不守。朝見燎原之禍。夕犯滔天之惡。試看伊後。種種遭罹。又不知爲幾人。而至若李秉鼎。又其中一人也。究厥辜犯。可勝誅哉。誘以煖寒之會。列郡徵生日之需。稱以奪屬之物。安島斫禁山之松。私發丁夫。其名無實。勒取郵田。厥數不些。富民之壤。啗利而攘。贖牛之金。年久後禁。凡此數件。不可但謂不法而已。其爲貽辱淸朝。拖及薦紳。莫有甚於此者。誅之殛之。明正常刑。渠亦豈有容喙之端。而噫。所可懼者。貪風未見紵息。世家日就夷滅也。昨於繡啓。以千餘金贖貨。盡歸私用爲言。而然猶不卽抵律。更使納招者。庸寓求生必死之義也。及觀爰辭。區處或多有據。其中四百金用處。雖近私用。亦曰。遞等帖下云爾。則此內外營閫通行之事。未可便以私橐論也。設令外此。有染指肥已之事。不一其緖。此姑未發於朝廷。朝廷當從已發者勘斷。可也。且念前此一二贜汚之吏。猶以未承款酌配。則況秉鼎所犯。明有大小之別也歟。說者以爲更査爲可云。而予則曰。有傷國體。無係國綱。及此決折。不害爲罪疑之典。時囚罪人李秉鼎。特爲減等。邊遠定配。今日之敎。非失於寬也。欲望外內在官之臣。職思其居。直哉惟淸。是不但予區區之幸。抑亦不忝乃祖乃父也。竝須知悉。命退。承史以次退出。
정조 4년
庚子七月二十日申時。上御誠正閣。禮房承旨入侍時。右承旨徐有防。假注書趙興鎭。兼春秋張顯慶文彩五。以次進伏訖。命讀皇壇望拜禮時。忠良子孫及唐人子孫進不進擧案。又命讀東西班進不進單子訖。有防曰。俄下傳敎中。驟躐之驟字。似是馬字邊書之。而以足字邊書之。恐或誤書。故敢此仰達矣。上曰。以馬字邊。改書頒布。可也。命退。承史以次退出。
정조 4년
庚子七月二十日初更。上御誠正閣。左承旨入侍時。左承旨李亨逵。假注書趙衍德。記注官張顯慶。記事官文采五。以次進伏訖。上曰。公山判官。誰也。亨逵曰。前官李德鉉。曾已移職於陜川時。判官鄭東閔矣。上曰。此事舊官當之乎。亨逵曰。舊官似當之矣。命書傳敎曰。自先朝甲午飭敎以後。稅穀無臭載之事。裝發及期。護送惟勤矣。數年以來。此法漸弛。昨年甚於再昨年。今年甚於昨年。今年敗船。不知其幾遭。業欲提飭而姑且寬之矣。昔我先朝。叮嚀飭勵。非爲米斛而有是敎。誠以粒米辛苦。出自小民也。予敢不修明成憲。觀此畿伯狀啓。故敗情節。明若觀火。千包臭載。一望求拯。穀不知去處。船不知去處。而猾鄕奸卒。穩騎他船。泛稱不知。寧有如許法綱。若不如法懲治。來頭奸弊。無以防之。敗船監色沙格等。令道臣。除尋常親執訊問。首謀作奸人。劃卽摘發。依式正律。以爲懲他戢後之地。致敗地方官。罪固不輕。監司之不有定式。不但不請罪。乃曰似不可無責云云。大是疎忽。京畿監司李鎭衡。爲先從重推考。情節若不査出。難免重勘。以此下諭。早如謹裝。豈容奸謀。又能謹護。豈售奸情。當該裝發及護送地方官邊將。一竝爲先削職。令該府。拿問定罪。大抵外邑。視京司法令如金石。則不出數年。法禁之解弛。豈至於是。歲後敗船諸道監司。一倂從重推考。此乃三令五申之意也。復以此弊登聞。則隨卽嚴繩。斷不可已。以此意。自政院。下諭稅納諸道。又命書傳敎曰。守令邊將有闕之代。口傳差出。農務方殷。不多日內。催促下送。命讀各道狀啓。亨逵讀奏訖。命書判付。命書傳敎曰。日熱如此。在囚諸囚。僞印用刑罪人外。皆令開坐捧供。李秉鼎供辭。已處分之故。不爲判下。以處分傳敎。開坐時。分付後發配。命讀洪昌源供辭。亨逵讀奏。上曰。觀此供辭。則以其疲殘郵官。能與監司抗爭。可尙其志矣。亨逵曰。然矣。命書判批。亨逵繼讀李家煥供辭。上曰。此是前官所當之事乎。亨逵曰。事當如是。故家煥所供。如是矣。上曰。如此則李家煥可謂橫逆矣。前官其已作故乎。亨逵曰。然矣。上曰。李家煥。分揀放送。更令該道現告以奏。命退。諸臣以次出。
정조 4년
行都承旨徐浩修坐。左承旨李亨逵坐。右承旨徐有防坐直。左副承旨朴祐遠坐。右副承旨李鎭恒坐。同副承旨鄭宇淳坐直。注書一員未差金載瓚病。假注書趙興鎭仕趙衍德仕直。事變假注書沈達漢仕。
정조 4년
上詣春塘臺。入幕次後。政院玉堂藥房。口傳問安。答曰。知道。望拜禮罷後。政院玉堂藥房。口傳問安。答曰。知道。還內後。政院玉堂藥房。口傳問安。答曰。知道。
정조 4년
朴祐源。以都摠府言啓曰。今日入直內。三廳武兼禁軍及軍兵等。當爲中日習射。而親臨皇壇望拜禮相値。不得爲之之意。敢啓。答曰。知道。
정조 4년
傳于朴祐源曰。宣傳官未差之代。以口傳擇差。
정조 4년
吏批。口傳有政。成玉爲通津府使。洪載淵爲交河郡守。李顯發爲陜川郡守。李觀秀爲慶山縣監。
정조 4년
兵批。口傳有政。田光濂徐有和爲宣傳官。
정조 4년
徐有防。因實錄廳郞廳。以摠裁官意啓曰。當此印役方張之時。校讐堂上兪彦鎬。在鄕姑未上來。校讐之句管無人。依古例。以校正堂上。使之代察。而兪彦鎬。亦不可一任其遲留。更加催促上來。何如。傳曰。允。